DECIZIA COMISIEI
din 27 aprilie 2007
privind rata contribuției financiare din partea Comunității în ceea ce privește măsurile de urgență de eradicare a gripei aviare în Ungaria în 2006
[notificată cu numărul C(2007) 1818]
(Numai textul în limba maghiară este autentic)
(2007/309/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind unele cheltuieli în domeniul veterinar (1), în special articolul 3 alineatul (3) și articolul 3a alineatul (1),
întrucât:
(1)
Decizia 90/424/CEE stabilește proceduri de reglementare a contribuției financiare din partea Comunității privind măsurile veterinare specifice, inclusiv măsurile de urgență. Decizia 90/424/CEE, astfel cum a fost modificată ultima dată prin Decizia 2006/53/CE (2), prevede posibilitatea de a acorda statelor membre o contribuție financiară din partea Comunității pentru eradicarea gripei aviare.
(2)
Focare de gripă aviară s-au înregistrat în Ungaria în 2006. Apariția bolii constituie o amenințare serioasă pentru efectivele de animale din Comunitate. Conform dispozițiilor articolului 3a alineatul (2) din Decizia 90/424/CEE, Ungaria a luat măsurile necesare de combatere a acestor focare.
(3)
Plata contribuției financiare a Comunității trebuie să fie condiționată de faptul că măsurile planificate au fost efectiv implementate și că autoritățile competente pun la dispoziția Comisiei, în anumite termene, toate informațiile necesare.
(4)
Ca urmare a modificării Deciziei 90/424/CEE prin Decizia 2006/53/CE, gripa aviară nu mai face obiectul Regulamentului (CE) nr. 349/2005 al Comisiei din 28 februarie 2005 de stabilire a reglementărilor de finanțare comunitară a măsurilor de urgență și a campaniei de combatere a anumitor boli la animale în temeiul Deciziei 90/424/CEE a Consiliului (3). Este deci necesar ca prezenta decizie să prevadă în mod expres ca acordarea ajutoarelor financiare către Ungaria să fie conforme cu anumite reglementări stabilite prin Regulamentul (CE) nr. 349/2005.
(5)
Contribuția financiară a Comunității poate fi mai mare de nivelul de 50 % din costurile eligibile efectuate de către statul membru, astfel cum este prevăzut la articolul 3a alineatul (3) din Decizia 90/424/CEE.
(6)
Ungaria a respectat în întregime obligațiile sale tehnice și administrative în conformitate cu articolul 3 alineatul (3) și articolul 3a alineatul (2) din Decizia 90/424/CEE. Pe data de 27 octombrie 2006, Ungaria a transmis Comisiei informații privind costurile ocazionate de contextul apariției epidemiei.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Comunității
(1) Ungaria poate beneficia de participarea financiară a Comunității prin acoperirea cheltuielilor efectuate de statul membru în luarea măsurilor de combatere a gripei aviare în 2006, astfel cum sunt menționate la articolul 3a alineatul (2) din Decizia 90/424/CEE.
Contribuția financiară este fixată la 50 % din costurile suportate eligibile pentru finanțarea comunitară.
(2) În sensul prezentei decizii, se aplică mutatis mutandis articolele 2-5, articolele 7 și 8, articolul 9 alineatele (2), (3) și (4) și articolul 10 din Regulamentul (CE) nr. 349/2005.
Articolul 2
Modalități de plată
În conformitate cu articolul 1, o primă tranșă în valoare de 1 000 000 EUR este plătită ca parte a contribuției financiare a Comunității.
Articolul 3
Destinatar
Prezenta decizie se adresează Republicii Ungare.
Adoptată la Bruxelles, 27 aprilie 2007.